Kamajų šv. Kazimiero bažnyčia

Kamajų šv. Kazimiero bažnyčia – bažnyčia, stovinti Kamajų miestelyje, kairiajame Šetekšnos krante. Kultūros paveldo objektas Nr. 30583.

 Istorija 

Kamajų dvaro savininkas Adomas Lukianskis-Paulavičius 1635 m. pastatė pirmąją medinę bažnyčią, jai paskyrė 4 margų sklypą, o 1650 m. – Duokiškio palivarką ir 3000 auksinų. Metrikų knygos rašytos nuo 1637 m. Samuelis Lukianskis-Paulavičius 1677 m. įkūrė altariją ir skyrė jai išlaikymą. Bažnyčia 1737 m. sudegė.

1773 m. toje pačioje vietoje pastatyta antroji medinė bažnyčia. 1774 m. įsteigta parapinė mokykla. 1820 m. bažnyčia perstatyta, pailginta. Šventorius apmūrytas. Kamajuose nuo 1820 m. gyveno (1824 m. vikaravo) poetas kunigas Antanas Strazdas (1763–1833; palaidotas Kamajų kapinėse). Kamajų klebonas Ignas Macevičius 1863 m. ištremtas į Orenburgą (Orenburgo gubernija; 1887 m. grįžo į Rygą). Vikaras Jonas Juozapaitis 1893 m. (už raginimą nesimelsti už carą) valdžios įsakymu dvejiems metams uždarytas į Kretingos vienuolyną.

1892 m. prašyta valdžios leidimo statyti naują mūrinę bažnyčią, bet prašymas atmestas. Bažnyčią 1896 m. leido statyti konsistorija, kai valdžios leidimo nereikėjo. 1897 m. senoji bažnyčia nugriauta ir pagal Rygos inžinieriaus Floriano Vyganovskio projektą pastatyta dabartinė, trečioji plytų mūro bažnyčia. Panevėžio vyskupijos kurijos archyve esantis bažnyčios inventoriaus aprašas liudija, kad bažnyčios statyba baigta 1903 m.

Apie 1908 m. įrengti šv. Juozapo ir šv. Kazimiero vitražai (vitražistas Vladislovas Pšibitnevskis). Statyba rūpinosi klebonas J. Jokimas (palaidotas prie bažnyčios). 1908 m. įsikūrė „Saulės“ draugijos skyrius ir įsteigė biblioteką-skaityklą. 1908 m. įsikūrė Lietuvių katalikų draugijos blaivybės skyrius, kuris 1913 m. įrengė arbatinę. 1909 m. įsteigta „Saulės“ mergaičių mokykla. Klebono V. Velžio rūpesčiu 1912 m. pastatyta mūrinė klebonija. 1934 m. įrengti vargonai.

1937 m. perstatyta prieglauda, įrengta susirinkimų salė. 1944 m. bažnyčia sužalota, nugriauti bokštai. Vėliau suremontuota, bokštų viršūnės neatstatytos. Klebonas Stanislovas Masilionis (1908–1955) 1945 m. suimtas, nuteistas 10 metų kalėti, į Lietuvą grįžo 1955 m.

 Architektūra 
miniatiūra|thumb|left|Kamajų šv. Kazimiero bažnyčia 2014 m.

Bažnyčia neogotikinė, dvibokštė, raudonų plytų fasado, netinkuota (tinkuotas tik vidus), stogai skardiniai, skliautus remia galingi pilioriai su ornamentuotais kapiteliais, su buvusiomis medinėmis apskardintomis bokštų smailėmis. Šventoriaus tvora akmenų mūro. Šventoriuje stovi paminklinė šarvojimo koplyčia.

Kryžminis planas – ilgis 48 m, plotis – 24 m, aukštis iki skliautų viršaus – 21 m; mūrų aukštis iki smailių beveik 31 m, buvusių medinių apskardintų smailių aukštis apie 24–26 m, bendras buvusių bokštų aukštis iki kryžiaus viršaus apie 57,5 m.

Vidus 3 navų, įrengti 3 ąžuoliniai neogotikiniai altoriai, sakykla ir aštuonios klausyklos. Vitražai per karą buvo sunaikinti.

 Šaltiniai 

 Nuorodos 
 Vyskupijos informacija
 Dr. Aldona Vasiliauskienė. Kamajų šv. Kazimiero bažnyčia ir parapija 
 Parapijos puslapis 
 Panoraminė nuotrauka
 Bažnytiniai dokumentai

Kategorija:Rokiškio rajono bažnyčios
Kategorija:Šv. Kazimiero bažnyčios
Kategorija:Kamajai
Kategorija:Lietuvos kultūros vertybės: bažnyčios